Post salutacionem etc. Erbare vnnde duchtige Knuth, biszunder gude frunth, juwenn breff van weghenn Laurentz Vridage vnnde junghe Hinrick Hunninckhuszen, vnnsere medeborgher, an vnns belanget gutliken entfangen hebben vnnde jn ouerlezende mit anderem synne jnhalde to gudermate wol vernamen, wor ynne clagen ouere de gedachten Laurentz vnnde Hinrick vmme etlike schulde vnnde rekenschop, gy mit enn hebbende, nicht konen dirlangen &c. so juwer duchticheit breff dat breder vormeldet. Jrfugen dar vp juwen erbarheidenn fruntlik weten, dat wii vnnse radess [sendeboden] nu tor tokomenden berameden dachuart in vnnsen merckliken weruen jn den Vinschen scheren to irschinende uthuerdigen vnnde schickende werden, mit welkeren Laurentz vorbenomet, vmme sick mit juwer duchticheit fruntliken vnnde leffliken to uorlikende ock werth irschinende, dar gy denne schulde vnnde rekenschop malkandere hebbende nicht twiuelen in fruntschop vnnde gutliker handelinge wol endigen werden; vnnde Hinrich Hunninckhusen vnns berichtet hefft, he bii frouwen Katherinen, zeligen heren Laurentz Axelszen nagelatene wedewen, alle dingk gescreuen ock juw muntlicke vnderrichtinge to donde in beuel gegeuen hebbe vnnde nu noch furder gut beschet mit den komenden sendeboden wol scriuende werth, so dat he sick ock mit juwer duchticheit vorment gutliken wol touordragende &c. Vordermere alz ock juwer duchticheit breue van vnnsen gnedigen heren meister to Lifflande vormeldende syn, syner gnaden sendeboden fruntliken begerende to vnderrichten sick vmme vortogeringe des eddelen vnnde mechtigen heren Sten Sture geleydes haluen nicht vorlangen tolatende, wente so vro em weder vnnde wynth gestaden, se mit veligen vnnde zekeren geleyde wille besorgen; dar vp irfugen ouers juwen duchticheiden ock gutliken weten, dat vnse gnedige here meister hir sulues vppe enkede tid vnnde dach tusschen sinen gnaden vnnde heren here Stene vorbeleuen personlick is irschenen, hapende sine gnade sodan geleide jummer solde vor sick gefunden vnnde erholden hebben, dem doch alzo nicht geschen. Worumme, erbare vnnde duchtige Knuth, gude frunth, is vnnse andechtige begere vnnde fruntlike bede, willen noch by dem ergemelten her Stene so gy vlitigest konen bearbeiden vnnde vormogen, sine gnade mit sodan geleide vnuortogert besorget moge werden, wente kenen wol mercken dem so korte nicht enschege, moste villichte sine gnade vmme merckliken saken siner gnaden lande anpredende bynnen landes resende, so dat sodane vortekende dachuart, dat wy vngerne segen, vorbliuen moste. Worumme juw hir ynne, en sodant nicht affgestellet werde, vmme gude gelimpes vnnde des gemenen besten willen vlitich vnnde gutwillich willen uortogen, so wii juw des vnnde alles guden gentzlick wol betruwen donde werden; dat syn wy touorschuldende vmme juwe erbarcheiden vmbesparden vlites, kennet Got almechtich, wilich genoget alle wege gerne, de wy Gade &c.